Temeljem članka 66. stavak 1. Zakona o gospodarenju otpadom („Narodne novine“, broj: 84/21) i članka 28. Statuta Općine Kolan („Službeni glasnik Općine Kolan“, broj: 6/21) Općinsko vijeće Općine Kolan na \_\_\_. sjednici održanoj \_\_\_\_\_\_\_\_ siječnja 2022. godine donijelo je

**Odluku o načinu pružanja javne usluge sakupljanja komunalnog otpada na području Općine Kolan**

**I. Uvodne odredbe**

Članak 1.

(1) Ovom Odlukom o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Kolan (u daljnjem tekstu Odluka) utvrđuju se kriteriji i način pružanja javne usluge prikupljanja miješanog komunalnog otpada i prikupljanja biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada kao i način gospodarenja komunalnim otpadom u svezi s ovom javnom uslugom.

Članak 2.

(1) Pojedini pojmovi uporabljeni u ovoj odluci imaju sljedeće značenje:

1. ambalažni otpad (otpadna ambalaža) je svaka ambalaža i ambalažni materijal koja je otpad osim ostataka koji nastaju u proizvodnji ambalaže

2. biootpad je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz prehrambene industrije

3. glomazni otpad je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07

4. komunalni otpad je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata

5. miješani komunalni otpad je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava, te je u Katalogu otpada označen kao 20 03 01

6. obračunsko mjesto je adresa nekretnine korisnika javne usluge

7. obračunsko razdoblje je razdoblje na koje se odnosi obračun iznosa cijene javne usluge

8. opasni komunalni otpad je opasni otpad iz podgrupe 20 01 i 15 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se opasnim komunalnim otpadom smatra sve dok se nalazi kod proizvođača tog otpada

9. proizvođač otpada je svaka osoba čijom aktivnošću nastaje otpad (u daljnjem tekstu: izvorni proizvođač otpada) i svaka osoba koja obavlja prethodnu obradu, miješanje ili drugi postupak kojim nastaje promjena sastava ili svojstva otpada

10. reciklabilni komunalni otpad je otpadni papir i karton, otpadna plastika, otpadni metal i otpadno staklo, uključujući otpadnu ambalažu, iz kućanstva koji su komunalni otpad

11. spremnik je posuda, kanistar, kontejner, bačva, kutija, vreća i drugi odgovarajući spremnik koji sprječava rasipanje, razlijevanje odnosno ispuštanje otpada u okoliš

(2) Izrazi koji se koriste u ovoj odluci, a imaju rodno značenje odnose se jednako na muški i na ženski rod.

Članak 3.

(1) Prikupljanje miješanog komunalnog otpada i biorazgradivog komunalnog otpada te s tim povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada (u daljnjem tekstu: javna usluga) obavlja se u okviru sustava sakupljanja komunalnog otpada sukladno propisanim standardima te podrazumijeva prikupljanje tog otpada na određenom području pružanja javne usluge putem spremnika od pojedinih korisnika i prijevoz tog otpada do osobe ovlaštene za njegovu obradu.

**II. Područje pružanja javne usluge**

Članak 4.

(1) Javna usluga pruža se za područje općine Kolan kojeg čine naselja: Kolan, Mandre i Kolanjski Gajac.

**III. Davatelj javne usluge**

Članak 5.

(1) Na području općine Kolan javnu uslugu, uslugu povezanu s javnom uslugom i uslugu koja se pruža na zahtjev korisnika javne usluge iz članka 1. ove odluke pruža trgovačko društvo u vlasništvu Općine Kolan, Čistoća i održavanje Kolan d.o.o., Kozlar 8, 23251 Kolan, OIB: 41454598929, sukladno važećim zakonskim i podzakonskim propisima.

**IV. Korisnik javne usluge**

Članak 6.

(1) Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

(2) Korisnici javne usluge iz stavka 1. ovoga članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju:

**1. korisnika kućanstvo ili**

**2. korisnika koji nije kućanstvo (drugi izvori komunalnog otpada).**

(3) Korisnik iz stavka 2. točke 2. ovoga članka je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

**V. Kriterij obračuna količine otpada i obračunsko razdoblje**

Članak 7.

(1) Kriterij obračuna količine komunalnog otpada za korisnike iz kategorije kućanstvo i korisnike iz kategorije koji nije kućanstvo (drugi izvori komunalnog otpada) je: „volumen zaduženog spremnika komunalnog otpada i broj pražnjenja spremnika u obračunskom razdoblju“.

(2) Obračunsko razdoblje je mjesec dana, račun se izdaje sa zadnjim danom u mjesecu za protekli mjesec sa rokom plaćanja 30 dana.

**VI. Obveze Davatelja javne usluge**

Članak 8.

(1) Davatelj javne usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva.

2. pružati javnu uslugu u skladu sa Zakonom i ovom Odlukom

3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže

4. osigurati korisniku usluge spremnike za primopredaju komunalnog otpada

5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad

6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja

7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik

8. predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost

9. voditi evidencije propisane člankom 82. Zakona

10. na spremniku održavati natpis iz stavka 2. ovoga članka

11. osigurati sigurnost, redovitost i kvalitetu javne usluge

12. predati miješani komunalni otpad na odlagalište otpada do uspostave centra za gospodarenje otpadom

13. obračunati cijenu javne usluge na način propisan Zakonom, ovom Odlukom i cjenikom

14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

(2) Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

(3)Davatelj usluge dužan je korisniku usluge do 31. prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada elektroničkim putem, pisanim putem ili na drugi korisniku usluge prihvatljiv način.

(4)Davatelj usluge i Općina Kolan su na svojim mrežnim stranicama dužni objaviti i ažurno održavati informacije o:

1. lokacijama mobilnih i reciklažnih dvorišta po naseljima i

2. lokacijama spremnika za odvojeno sakupljanje komunalnog otpada postavljenih na javnoj površini.

(5) O svom radu davatelj usluge dužan je Općinskom vijeću Općine Kolan podnijeti Izvješće o radu davatelja javne usluge do 31. ožujka tekuće godine za prethodnu kalendarsku godinu i dostaviti ga Ministarstvu gospodarstva i održivog razvoja (u daljnjem tekstu: Ministarstvo).

(6) Izvješće iz stavka 5. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.

**VII. Obveze Korisnika javne usluge**

Članak 9.

(1) Korisnik javne usluge je dužan:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem ugovorenog spremnika

2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada

4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika

5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi

6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni komunalni otpad

8. predati odvojeno biootpad ili kompostirati biootpad na mjestu nastanka

9. dostaviti davatelju usluge ispunjenu Izjavu o načinu korištenja javne usluge

10. omogućiti davatelju usluge označivanje spremnika odgovarajućim natpisom i oznakom.

(2) Ukoliko Korisnik usluge iz članka 6. stavak 1. prenese svoju obvezu kao korisnika usluge na osobu s kojoj daje nekretninu ili dio nekretnine u najam o tome je dužan obavijestiti davatelja usluge pismenim putem u roku od 15 dana od dana nastale promjene, kao i što je po prestanku rada najmoprimca u tom prostoru, dužan o tome obavijestiti davatelja usluge u istom roku, kako bi davatelj usluge obvezu plaćanja cijene javne usluge prenio na vlasnika nekretnine.

(3) Korisnik usluge koji nije kućanstvo dužan je predati odvojeno miješani komunalni otpad i otpad koji nije komunalni otpad, a uslugu preuzimanja otpada koji nije komunalni može ugovoriti sa davateljem usluge ili sa drugim ovlaštenim sakupljačem navedenog otpada.

(4) Pod otpadom koji nije komunalni u smislu ove Odluke smatra se biootpad, otpadna ambalaža, papir i karton, glomazni otpad.

(5) Opasni otpad korisnik usluge koji nije kućanstvo dužan je predavati isključivo ovlaštenom sakupljaču.

**VIII. Standardne veličine i druga bitna svojstva spremnika za sakupljanje otpada**

Članak 10.

(1) Standardna veličina i druga bitna svojstva spremnika za sakupljanje miješanog komunalnog otpada mora se odrediti tako da je spremnik primjeren potrebi pojedinog korisnika usluge.

(2) Davatelj usluge osigurava spremnike za prikupljanje komunalnog otpada i predaje ih Korisniku usluge na korištenje.

(3) Spremnici moraju imati na sebi naziv otpada za koji su namijenjeni i oznaku/naziv davatelja usluge.

(4) Komunalni otpad se odvojeno sakuplja putem sljedećih spremnika:

1. vrećica

2. plastičnih spremnika

3. podzemnih spremnika sa nadogradnjom ili bez.

(5) Nadogradnja na podzemnim spremnicima je dodatni dio na poklopcu spremnika koji omogućava Korisniku usluge mogućnost otvaranja manjeg spremnika (bubnja) i odlaganje otpada u volumena 40 litara (u daljnjem tekstu: otpadomjer) korištenjem kartice/ključa i na taj način njegovu identifikaciju i obračun cijene usluge srazmjerno broju otvaranja/korištenja otpadomjera.

(6) Miješani komunalni otpad prikuplja se u spremnicima za miješani komunalni otpad volumena 40l, 60l, 80l, 120 l, 240 l, 360 l i 1100 l te spremnicima volumena 7000 l i 10000 l.

(7) Biootpad se može sakupljati u spremnicima za biootpad volumena 80 l i 120 .

(8) Reciklabilni otpad može se sakupljati u spremnicima volumena 120 l, 240 l, 1100 l.

Članak 11.

(1) Korisnici javne usluge dužni su iz miješanog komunalnog otpada izdvojiti otpadni papir, metal, staklo, plastiku, drvo, tekstil, biorazgradivi komunalni otpad, krupni (glomazni) komunalni otpad te problematični otpad.

(2) Prikupljanje reciklabilnog i biorazgradivog komunalnog otpada obavlja se po sistemu „od vrata do vrata“ i reciklažnog dvorišta ili mobilnog reciklažnog dvorišta.

Članak 12.

(1) Korisnici javne usluge drže spremnike za odlaganje komunalnog otpada u prostorima u svom vlasništvu odnosno prostorima koje koriste temeljem druge pravne osnove.

Članak 13.

(1) Broj planiranih primopredaja spremnika u obračunskom razdoblju određuje se minimalnom učestalošću:

- najmanje jednom tjedno za biootpad

- najmanje jednom u obračunskom razdoblju za otpadni papir i karton iz biorazgradivog komunalnog otpada i reciklabilni otpad

- najmanje jednom tjedno za miješani komunalni otpad.

(2) Broj planiranih primopredaja spremnika Davatelj usluge određuje temeljem potreba Korisnika usluge, uzimajući u obzir ekonomski održivo poslovanje i potrebe Korisnika usluge, a broj planiranih primopredaja ne može biti manji od minimalne učestalosti kako je navedeno u stavku 1. ovog članka.

(3) Korisnik usluge može tražiti veći broj primopredaje spremnika od planiranog, a davatelj usluge svaku takvu izvanrednu primopredaju naplaćuje temeljem cjenika za javnu uslugu.

(4) Spremnici za odlaganje miješanog komunalnog otpada iznose se na mjesto prikladno za odvoz otpada najranije večer uoči dana odvoza.

Članak 14.

(1) Sakupljeni i odloženi komunalni otpad mora se nalaziti u spremniku. Prilikom pražnjenja komunalnog otpada poklopac spremnika mora biti zatvoren.

(2) Korisnici javne usluge dužni su sakupljeni komunalni otpad pažljivo odlagati u spremnike za odlaganje komunalnog otpada tako da se isti ne rasipa i ne onečišćava okolni prostor.

(3) Korisnici javne usluge su dužni zadužene spremnike za otpad prati i održavati u čistom stanju, a po potrebi dezinficirati i deratizirati.

Članak 15.

(1) Zabranjeno je odlaganje svih vrsta otpada uz spremnike za odlaganje komunalnog otpada, u nestandardizirane spremnike, kutije ili drugu ambalažu.

(2) Zabranjeno je oštećivati spremnike za odlaganje komunalnog otpada, ulijevati u njih tekućine, bacati žeravicu ili vruć pepeo, bacati ostatke životinja, građevinski materijal, krupnu ambalažu, dijelove kućnog namještaja, opasni otpad i ostali iskoristivi otpad.

Članak 16.

(1) U slučaju da je dokazano da je za otuđenje ili oštećenje spremnika za odlaganje komunalnog otpada odgovoran Korisnik javne usluge trošak nabave novog spremnika snosit će Korisnik javne usluge.

(2) U slučaju da je dokazano da je oštećenje spremnika za odlaganje komunalnog otpada uzrokovao radnik Davatelja javne usluge, trošak nabave novog snosit će Davatelj javne usluge.

Članak 17.

(1) Radnici Davatelja javne usluge dužni su pažljivo rukovati spremnicima za odlaganje komunalnog otpada, tako da se isti ne oštećuju, a odloženi komunalni otpad ne rasipa i ne onečišćava okolinu.

(2) Svako onečišćenje i oštećenje nastalo prilikom pružanja javne usluge radnici Davatelja javne usluge dužni su odmah otkloniti.

(3) Komunalni otpad rasut oko spremnika prije pražnjenja i odvoza otpada, dužni su ukloniti korisnici javne usluge.

(4) Nakon pražnjenja spremnika za odlaganje komunalnog otpada radnici Davatelja javne usluge su isti dužni vratiti na mjesto na kojem je bio odložen i zatvoriti poklopac.

Članak 18.

(1) Sakupljanje komunalnog otpada na obračunskom mjestu korisnika usluge obavlja se na način da je korisnik usluge dužan spremnike držati unutar svoje nekretnine i iznijeti ih u planirano vrijeme preuzimanja otpada ili je dužan omogućiti davatelju sluge pristup spremnicima unutar nekretnine.

(2) U slučaju kada korisnik usluge nema mogućnosti smještaja spremnika unutar svoje nekretnine, davatelj usluge će mu omogućiti korištenje spremnika smještenih na javnoj površini koja se koristi za tu namjenu, a sukladno rješenju nadležnog tijela Općine Kolan koji je davatelju usluge omogućio korištenje navedene površine za smještaj spremnika.

(3) Davatelj usluge, temeljem rješenja nadležnog tijela Općine Kolan koristi određene lokacije na području Općine Kolan za smještaj mobilnog reciklažnog dvorišta.

(4) Davatelj usluge dužan je ishodovati rješenje nadležnog tijela Općine Kolan za smještaj spremnika u sklopu akcija prikupljanja otpada, a navedeno rješenje vrijedi za određeni vremenski period.

Članak 19.

(1) Davatelj javne usluge osigurat će odvojeno sakupljanje komunalnog otpada putem mobilnog reciklažnog dvorišta, najmanje jednom svaka tri mjeseca u svakom naselju iz članka 4. ove odluke.

Članak 20.

(1) Davatelj usluge dužan je u okviru javne usluge najmanje jednom u kalendarskoj godini preuzeti do 2 m3 glomaznog otpada od korisnika usluge koji je kućanstvo na obračunskom mjestu korisnika usluge bez naknade.

(2) Davatelj usluge dužan je na zahtjev korisnika usluge koji je kućanstvo osigurati preuzimanje glomaznog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza i obrade tog otpada.

(3) Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u što kraćem roku koji zajednički određuju korisnik usluge i davatelj usluge.

(4) Zabranjeno je glomazni otpad odbacivati i sakupljati na javnoj površini.

**IX. Ugovor o korištenju javne usluge**

Članak 21.

(1) Ugovor o korištenju javne usluge smatra se sklopljenim:

- kad korisnik usluge dostavi davatelju usluge Izjavu

- prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kada korisnik usluge ne dostavi davatelju usluge Izjavu

(2) Dijelove ugovora čine: ova Odluka, Izjava i Cjenik javne usluge.

(3) Korisnik javne usluge dužan je dostaviti Davatelju javne usluge Izjavu potpisanu u 2 primjerka u roku 15 dana od dana zaprimanja iste (poštom, elektroničkim putem, osobno), a Davatelj javne usluge nakon zaprimanja Izjave dužan je vratiti jedan ovjereni primjerak izjave Korisniku javne usluge u roku 8 dana od zaprimanja iste.

Članak 22.

(1) Davatelj javne usluge je dužan primijeniti podatak iz Izjave koji je naveo Korisnik javne usluge (stupac: očitovanje korisnika usluge) kada je taj podatak u skladu sa Zakonom i ovom odlukom.

Članak 23.

(1) Iznimno, Davatelj javne usluge primjenjuje podatak iz Izjave koji je predložio sam Davatelj javne usluge (stupac: prijedlog Davatelja javne usluge) u sljedećem slučaju:

1. kad Korisnik javne usluge ne dostavi Davatelju javne usluge Izjavu u roku od 15 dana od dana zaprimanja iste

2. kad više korisnika javne usluge koristi zajednički spremnik, a među korisnicima javne usluge nije postignut dogovor o udjelima korištenja zajedničkog spremnika, na način da zbroj svih udjela čini jedan, primjenjuje se prijedlog Davatelja javne usluge koji je odredio volumen spremnika i udio Korisnika javne usluge.

**X. Korištenje spremnika**

Članak 24.

(1) Davatelj usluge dužan je osigurati uvjete kojima se ostvaruje pojedinačno korištenje javne usluge kada više Korisnika usluge koristi zajednički spremnik na način da se u tom slučaju Korisniku usluge omogući korištenje ili spremnika koji korisnik usluge koristi samostalno ili podzemnog spremnika s otpadomjerom, ovisno o lokaciji obračunskog mjesta/mjesta primopredaje.

(2) Kad jedan Korisnik javne usluge samostalno koristi spremnik, udio Korisnika javne usluge u korištenju spremnika je 1.

(3) Kad više korisnika javne usluge koriste zajednički spremnik, zbroj udjela svih korisnika javne usluge, određenih međusobnim sporazumom ili prijedlogom Davatelja javne usluge, mora iznositi 1.

(4) Kada korisnici usluge koriste zajednički spremnik, a nije postignut dogovor o udjelima u spremniku za pojedinog korisnika, davatelj usluge određuje udjele pojedinog korisnika usluge na način da svi imaju jednaki udio u spremniku, a zbroj svih udjela mora iznositi 1.

Članak 25.

(1) Izjavom se definira broj i vrsta spremnika te volumen spremnika kojeg koristi Korisnik javne usluge, kao i udio u spremniku kojeg koristi Korisnik javne usluge.

Članak 26.

(1) Promjena volumena i promjena pojedinačnog udjela zaduženja, prijavljuje se i dostavlja na obrascu Davatelja javne usluge potpisanom od strane predstavnika suvlasnika višestambene zgrade, ukoliko je postignut dogovor o zajedničkom nastupanju prema Davatelju javne usluge ili potpisom većine glasova suvlasnika višestambene zgrade ako nije postignut dogovor o zajedničkom nastupanju.

**XI. Cijena javne usluge**

Članak 27.

(1) Davatelj usluge dužan je iz prihoda od naplate cijene javne usluge financirati samo troškove čija svrha je pružanje javne usluge uključujući sljedeće:

1. troškove nabave i održavanja opreme za prikupljanje otpada

2. troškove prijevoza otpada

3. troškove obrade miješanog komunalnog otpada i biootpada

4. troškove koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište

5. troškove prijevoza i obrade glomaznog otpada koji se prikuplja u okviru javne usluge i

6. troškove vođenja propisanih evidencija i izvješćivanja u svezi s javnom uslugom.

(2) Ukoliko Korisnik usluge nije vlasnik nekretnine, odnosno vlasnik posebnog dijela nekretnine, a vlasnik je prenio obvezu plaćanja ugovorom na tog Korisnika i o tome obavijestio Davatelja usluge, po raskidu ugovora o najmu nekretnine, obveza plaćanja minimalne javne usluge prenosi se na vlasnika nekretnine.

(3) Davatelj javne usluge obračunava Korisniku javne usluge cijenu javne usluge prikupljanja miješanog komunalnog otpada (u daljnjem tekstu: cijena javne usluge) razmjerno količini predanog otpada u obračunskom razdoblju pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.

Članak 28.

(1) Cijena javne usluge određuje se Cjenikom javne usluge.

Članak 29.

(1) Strukturu cijene javne usluge čini:

1. cijena javne usluge za količinu predanog miješanog komunalnog otpada,

2. cijena obvezne minimalne javne usluge.

(2) Obvezna minimalna javna usluga je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, ekonomski održivo poslovanje te sigurnost, redovitost i kvalitetu pružanja javne usluge.

(3) Na području pružanja javne usluge primjenjuje se:

1. jedinstvena cijena obvezne minimalne javne usluge za korisnika usluge razvrstanog u kategoriju korisnika **kućanstvo** koja iznosi **69,10 kuna,**

2. jedinstvena cijena obvezne minimalne javne usluge za korisnika usluge razvrstanog u kategoriju korisnika **koji nije kućanstvo** koja iznosi **98,80 kuna.**

Troškovi obuhvaćeni u cijeni obvezne minimalne javne usluge su: troškove nabave i održavanja opreme za prikupljanje otpada, troškovi prijevoza otpada i troškovi vođenja propisanih evidencija i izvješćivanja u svezi s javnom uslugom.

(4) Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

(5) Davatelj usluge cjenikom određuje cijenu za količinu predanog miješanog komunalnog otpada za redovno preuzimanje spremnika prema planu preuzimanja koji je korisniku usluge dostavljen u Obavijesti i uvećanu cijenu za izvanredno preuzimanje, po pozivu korisnika usluge, temeljem cjenika za javnu uslugu. Troškovi obuhvaćeni u cijeni za preuzimanje miješanog komunalnog otpada su: troškovi obrade miješanog komunalnog otpada i biootpada, troškovi koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište te troškovi prijevoza i obrade glomaznog otpada koji se prikuplja u okviru javne usluge.

Članak 30.

(1) Cijena javne usluge za količinu predanog miješanog komunalnog otpada izražena u kunama se obračunava (C):

C = JCV × BP × U

C – cijena javne usluge za količinu predanog miješanog komunalnog otpada izražena u kunama

JCV – jedinična cijena za pražnjenje/preuzimanje volumena spremnika miješanog komunalnog otpada izražena u kunama sukladno cjeniku

BP – broj pražnjenja/preuzimanja spremnika/vrećice za miješani komunalni otpad u obračunskom razdoblju sukladno podacima u Evidenciji

U – udio Korisnika usluge u korištenju spremnika

Članak 31.

(1) Cijenu javne usluge korisnici javne usluge plaćaju na temelju mjesečnih računa / uplatnica koje im Davatelj javne usluge dostavlja za protekli mjesec, a koji dospijevaju prema roku dospijeća iskazanom na svakom pojedinom računu / uplatnici.

(2) U slučaju zakašnjenja sa plaćanjem zaračunavaju se zakonske zatezne kamate u skladu s važećim propisima.

(3) Korisnik javne usluge dužan je platiti Davatelju javne usluge iznos cijene javne usluge za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina ne koristi. ,

**XII. Nekretnina koja se ne koristi**

Članak 32.

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

(3) Iznimno davatelj usluge može prihvatiti, prvi put samo pisano očitovanje vlasnika nekretnine o trajnom nekorištenju nekretnine, ali korisnik usluge mora u roku od 1 mjesec dostaviti obračun potrošnje električne energije i vode kojim mora dokazati da potrošnje električne energije i vode nije bilo.

(4) Ukoliko korisnik usluge ne dokaže da potrošnje nije bilo u roku od 15 dana, smatrat će se da je nekretninu koristio te će mu se za taj period obračunati ugovorna kazna sukladno ovoj odluci i Cjeniku javne usluge.

Članak 33.

(1) Korisnik javne usluge dužan je obavijestiti Davatelja javne usluge o svakoj promjeni podataka iz Izjave u roku od 15 dana od dana kada je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

(2) Svaka promjena koja se prijavljuje prihvaća se i primjenjuje od datuma prijave, odnosno od tekućeg mjeseca ukoliko je prijava podnesena do 15. dana u mjesecu, a od narednog mjeseca ako je podnesena nakon toga dana, te je isključena mogućnost retroaktivnog učinka prijave promjene.

(3) Prilikom prijave promjene svi dospjeli računi moraju biti plaćeni, a prilikom konačnog prestanka korištenja javne usluge, Korisnik javne usluge je dužan platiti sve do tada zaprimljene i dospjele račune, vratiti sve zadužene spremnike i tek tada se može brisati iz evidencije Korisnika javne usluge.

**XIII. Kriterij za određivanje Korisnika javne usluge u čije ime općina Kolan preuzima obvezu plaćanja cijene za javnu uslugu**

Članak 34.

(1) Kriteriji za preuzimanje obveze plaćanja javne usluge određuje načelnik općine Kolan posebnom odlukom, sukladno kriterijima iz Odluke o socijalnoj skrbi.

(2) Općina Kolan će dostaviti davatelju usluga popis osoba / korisnika za koje je preuzela plaćanja javne usluge s naznakom vremena trajanja oslobođenja.

**XIV. Provedba Ugovora u slučaju nastupanja posebnih okolnosti uslijed više sile**

Članak 35.

(1) Davatelj javne usluge se neće smatrati odgovornim za kašnjenja u ispunjenju ili neispunjenju obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, eksplozija, rat, embargo, štrajkovi, lokalni ili nacionalni neredi i nemiri.

(2) U slučaju nastupa takvih kašnjenja u ispunjenju ili neispunjenju, Davatelj javne usluge će bez odgode o nastupu takvih okolnosti obavijestiti korisnike javne usluge putem mrežnih stranica te se ispunjenje obveza Davatelja javne usluge odgađa za vrijeme trajanja takvog slučaja više sile.

**XV. Odredbe o ugovornoj kazni**

Članak 36.

(1) Ugovorna kazna je novčani iznos koji je Korisnik javne usluge dužan platiti u slučaju kad je postupio protivno Ugovoru (u daljnjem tekstu: ugovorna kazna).

(2) Smatra se da je Korisnik javne usluge postupio protivno Ugovoru:

|  |  |  |
| --- | --- | --- |
| ***Ugovorna kazna - prekršaj*** | ***Opis postupaka za utvrđivanje postupanja protivno ugovoru*** | ***Iznos u kn*** |
| Korisnik usluge nakon uporabe nije zatvorio otpadomjer | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 50,00 |
| Korisnik otpadomjerom rukuje na način koji za posljedicu ima mehaničko oštećenje istoga | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 800,00 |
| Korisnik usluge u spremnik sabija otpad pa nije moguće gravitacijsko pražnjenje otpada | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 100,00 |
| Korisnik usluge odlaže problematični otpad/opasni otpad u spremnike za miješani komunalni otpad, biootpad ili druge spremnike namijenjene reciklabilnom otpadu | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 300,00 |
| Korisnik usluge odlaže animalni otpad u spremnike za MKO, biootpad ili u spremnike za reciklabilni otpad | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 800,00 |
| Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 30,00 |
| Korisnik usluge koji nije kućanstvo odlaže proizvodni otpad u spremnike za komunalni otpad | Opažanje i fotozapis djelatnika davatelja javne usluge | 800,00 |
| Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo | Opažanje djelatnika davatelja usluge, izjave svjedoka, pribavljanje dokumentacije nadležnih tijela | 800,00 |
| Korisnik usluge odlaže miješani komunalni otpad u spremnike za reciklabilni otpad ili u spremnike za biootpad | Opažanje i fotozapis djelatnika davatelja javne usluge | 500,00 |
| Korisnik usluge je izgubio karticu/ključ za otvaranje spremnika s nadogradnjom | Prijava korisnika usluge | 150,00 |
| Korisnik usluge nije razvrstao reciklabilni komunalni otpad u spemnicima sukladno namjeni istoga | Opažanje i fotozapis djelatnika davatelja javne usluge | 100,00 |
| Korisnik usluge rukuje s spremnikom na način koji za posljedicu ima oštećenje istoga | Opažanje djelatnika davatelja javne usluge, snimak s nadzornih kamera koje je postavila Općina Kolan, fotografski zapis | 400,00 |
| Vlasnik/korisnik nekretnine nije postupio sukladno odredbama iz članka 38. stavak 4. ove Odluke | Opažanje djelatnika davatelja usluge, evidencija davatelja usluge, evidencija nadležnih tijela i službi | 800,00 |
| Korisnik ukloni čip ili ga prekrije kako se ne bi moglo isti očitavati pri pražnjenju | Opažanje i fotozapis djelatnika davatelja javne usluge | 800,00 |

(3) Radi utvrđivanja nužnih činjenica kojima se utvrđuje postupanje Korisnika usluge protivno Ugovoru, nužnih za obračun ugovorne kazne, Davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od Korisnika usluge, svojih zaposlenika i trećih osoba, osigurati fotografiranje ili video snimanje obračunskog mjesta (i/ili koristiti službeni video zapis nadzornih kamera Općine) i koristiti takvu fotodokumentaciju, koristiti podatke iz Izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije/plina/pitke vode, podatke iz svojih poslovnih knjiga i drugih evidencija, račune za opremu i uređaje, cjenik za utvrđivanje troškova nastalih uslijed pojedinog postupanja, vremensko trajanje takvog postupanja te sve druge dokaze iz kojih se nedvojbeno može utvrditi postupanje Korisnika usluge protivno Ugovoru, odnosno, koji mogu poslužiti za obračun ugovorne kazne.

Članak 37.

(1) Kad više korisnika javne usluge koristi zajednički spremnik, nastalu obvezu plaćanja ugovorne kazne, u slučaju kad se ne utvrdi odgovornost pojedinog Korisnika javne usluge, snose svi korisnici javne usluge koji koriste zajednički spremnik.

**XVI. Kriteriji za umanjenje cijene javne usluge**

Članak 38.

(1) Kriteriji za umanjenje cijene javne usluge određeni su tako da potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.

(2) Cijena javne usluge umanjuje se primjenom jednog od slijedećih kriterija korisnicima usluge kako slijedi:

- korisnici iz kategorije **kućanstva** koji imaju kompostere i u istima pravilno kompostiraju biootpad, uz uvjet da dozvole pristup zaposleniku davatelja javne usluge zbog kontrole kompostiranja,

- korisnici iz kategorije **koji nije kućanstvo**, ukoliko korisnik usluge proizvodi manje od 480 l miješanog komunalnog otpada mjesečno.

(3) Iznosi umanjenja cijene javne usluge primjenom kriterija iz stavka 1.ovog članka određuju se Cjenikom javne usluge, kojeg donosi davatelj javne usluge.

**XVII. Odredbe o načinu podnošenja prigovora i postupanju po prigovoru građana na neugodu uzrokovanu sustavom skupljanja komunalnog otpada**

Članak 39.

(1) Korisnici javne usluge imaju mogućnost podnošenja pisanih prigovora na pruženu javnu uslugu poštom, telefaksom ili elektroničkom poštom te u sjedištu Davatelja javne usluge koji je dužan na takve prigovore odgovoriti u roku od 15 (petnaest) dana od dana zaprimanja prigovora.

(2) Davatelj javne usluge dužan je voditi i čuvati pisanu evidenciju prigovora Korisnika javne usluge najmanje godinu dana od primitka prigovora.

(3) Rok za podnošenje prigovora na ispostavljeni račun je do dospijeća računa, u protivnom se smatra da je ispostavljeni račun nesporan, a priloženi obračun pravilan.

(4) Davatelj javne usluge neće razmatrati prigovore na kojima nisu navedeni podaci o korisniku javne usluge, koje nisu potpisane od strane korisnika javne usluge i koje su podnesene nakon isteka roka dospijeća računa za koji se podnosi prigovor.

(5) O reklamacijama korisnika javne usluge odlučuje Povjerenstvo za reklamacije potrošača kao drugostupanjsko tijelo koje osniva Davatelj usluge, a u kojem se nalaze predstavnici Davatelja javne usluge i udruge potrošača.

**XVIII. Opći uvjeti korištenja javne usluge**

Članak 40.

(1) Opći uvjeti ugovora s korisnicima javne usluge sakupljanja komunalnog otpada na području Općine Kolan sadržani su u Prilogu 1. ove Odluke i čine njen sastavni dio.

**XIX. Prijelazne i završne odredbe**

Članak 41.

(1) Nadzor nad provedbom ove Odluke obavlja nadležni upravni odjel Općine Kolan.

(2) Nadzor nas provedbom ove Odluke u dijelu postupanja za koja je propisana ugovorna kazna obavlja Davatelj usluge.

(3) Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo općine Kolan temeljem Odluke o komunalnom redu i drugih akata koji uređuju postupanje s nepropisno odloženim otpadom.

(4) Davatelj javne usluge dužan je osigurati način prikupljanja otpada i uskladiti Cjenik sukladno ovoj odluci u roku od tri mjeseca od dana stupanja na snagu ove Odluke.

Članak 42.

(1) Na sva pitanja koja nisu uređena ovom odlukom, a odnose se na gospodarenje komunalnim otpadom na području općine Kolan, neposredno se primjenjuju odredbe Zakona i Uredbe.

(2) Na postupke koji se vode u svezi s izvršenjem ove odluke, u dijelu koji nije posebno uređen Zakonom i Uredbom, supsidijarno se primjenjuju odredbe važećeg Zakona o općem upravnom postupku.

Članak 43.

(1) Danom stupanja na snagu ove odluke prestaje važiti ODLUKA O NAČINU PRUŽANJA JAVNIH USLUGA SKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA NA PODRUČJU OPĆINE KOLAN (Službeni glasnik općine Kolan br. 18/2020).

Članak 44.

(1) Ova odluka stupa na snagu osmoga dana od dana objave u Službenom glasniku općine Kolan.

Prilog 1.

**OPĆI UVJETI**

**UGOVORA O KORIŠTENJU JAVNE USLUGE SAKUPLJANJA KOMUNALNOG**

**OTPADA NA PODRUČJU OPĆINE KOLAN**

**Primjena Općih uvjeta**

Članak 1.

(1) Ovim se Općim uvjetima uređuju međusobni odnosi vezani za javnu uslugu sakupljanja komunalnog otpada između Davatelja usluga i korisnika usluga na području Općine Kolan.

(2) Davatelj javne usluge i korisnik javne usluge javnu uslugu sakupljanja komunalnog otpada ugovaraju u skladu sa odredbama Zakona o gospodarenju otpadom ( dalje u tekstu: Zakon ), Odluke o načinu pružanja javne usluge sakupljanja komunalnog otpada na području Općine Kolan ( dalje u tekstu: Odluka ) i ovih Općih uvjeta.

(3) Zaključenjem Ugovora o korištenju javne usluge sakupljanja komunalnog otpada ( dalje u tekstu: Ugovor ) smatra se da je korisnik usluge upoznat sa sadržajem ovih Općih uvjeta i pristaje na njihovu primjenu.

**Korisnik javne usluge sakupljanja komunalnog otpada**

Članak 2.

(1) Korisnik javne usluge na području pružanja usluge je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio Davatelja usluge ili stvarni korisnik nekretnine.

(2) Sukladno Zakonu o gospodarenju otpadom korisnici javne usluge iz stavka 1. ovoga članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju:

**1. korisnika kućanstvo ili**

**2. korisnika koji nije kućanstvo (drugi izvori komunalnog otpada).**

(3) Korisnik iz stavka 2. točke 2. ovoga članka je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

**Davatelj javne usluge sakupljanja komunalnog otpada**

Članak 3.

(1) Javnu uslugu prikupljanja komunalnog otpada te odvojenog prikupljanja određenih kategorija otpada, sukladno Odluci, na području Općine Kolan obavlja trgovačko društvo Čistoća i održavanje Kolan d.o.o., Kozlar 8, 23251 Kolan (u daljnjem tekstu: Davatelj usluge).

**Nekretnina koja se trajno ne koristi**

Članak 4.

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

(3) Korisnik usluge je dužan uz zahtjev za odjavom korištenja usluge zbog trajnog nekorištenja nekretnine priložiti dokaze iz stavka 2., a Davatelj usluge ima pravo izvršiti provjeru navoda iz zahtjeva.

(4) Ukoliko se prilikom provjere utvrdi stanje suprotno onome navedenom u zahtjevu, korisniku usluge zaračunati će se naknada za period korištenja usluge od odjave do ponovnog zaduženja.

**Izjava o načinu korištenja javne usluge**

Članak 5.

(1) Izjava o načinu korištenja javne usluge je obrazac kojim se korisnik usluge i Davatelj usluge usuglašavaju o bitnim sastojcima ugovora.

(2) Podaci u obrascu Izjave svrstani su u dva stupca od kojih je prvi prijedlog Davatelja usluge, a drugi očitovanje korisnika usluge.

(3) Korisnik usluge je dužan vratiti Davatelju usluge dva potpisana primjerka Izjave u roku od 15 dana od dana zaprimanja.

(4) Davatelj usluge dužan je po zaprimanju Izjave korisniku usluge vratiti jedan ovjereni primjerak Izjave u roku od 15 dana od zaprimanja.

(5) Davatelj usluge dužan je primijeniti podatak iz Izjave koji je naveo korisnik usluge kada je taj podatak u skladu s ovim Zakonom i Odlukom.

(6) Iznimno od odredbe stavka 5. ovoga članka Davatelj usluge primjenjuje podatak iz Izjave koji je naveo Davatelj usluge u sljedećim slučajevima:

1. kad se korisnik usluge ne očituje o podacima u Izjavi odnosno ne dostavi Izjavu davatelju usluge u roku ili

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo Davatelj usluge.

(7) Davatelj usluge može omogućiti davanje Izjave elektroničkim putem kad je takav način prihvatljiv korisniku usluge.

(8) O svakoj promjeni podataka iz Izjave korisnik usluge dužan je obavijestiti Davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

(9) Sadržaj Izjave utvrđuje se sukladno Zakonu.

**Ugovaranje javne usluge**

Članak 6.

(1) Ugovor o korištenju javne usluge sakupljanja komunalnog otpada se smatra sklopljenim:

a. kad korisnik usluge dostavi Davatelju usluge Izjavu o načinu korištenja javne usluge ( dalje u tekstu: Izjava ) ili

b. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi Davatelju usluge Izjavu.

(2) Bitne sastojke Ugovora uz Izjavu čine Odluka i Cjenik javne usluge.

(3) Davatelj usluge i korisnik javne usluge sklapaju Ugovor na neodređeno vrijeme.

Članak 7.

(1) Davatelj usluge dužan je omogućiti korisniku usluge uvid u Odluku, Izjavu i Cjenik javne usluge prije sklapanja i izmjene i/ili dopune Ugovora i na zahtjev korisnika usluge.

Članak 8.

(1) Korisnik usluge je dužan Davatelja usluge obavijestiti o činjenici vlasništva/korištenja nekretnine, odnosno podnijeti zahtjev za zaključenje ugovora o korištenju javne usluge.

(2) Korisnik usluge je dužan uz zahtjev priložiti i dokaz o vlasništvu građevine ili posebnog dijela građevine (izvadak iz zemljišne knjige ili drugi dokaz temeljem kojeg je stečeno pravo vlasništva nekretnine), odnosno ugovor kojim je stekao pravo korištenja.

(3) Davatelj usluge je ovlašten od korisnika tražiti i druge dokaze važne za zaključenje ugovora o korištenju javne usluge.

(4) U slučaju da Davatelj usluge ima informaciju o vlasniku/korisniku koji nije podnio zahtjev za zaključenje ugovora o korištenju javne usluge, Davatelj usluge će istog evidentirati kao korisnika usluge, te će o zaduženju obavijestiti korisnika usluge.

(5) Za postojeće korisnike usluge smatra se da su dostavili zahtjev i dokaze iz stavka 1. i 2. ovog članka, ako je javna usluga već korištena u proteklom razdoblju.

Članak 9.

(1) Korisnik usluge obvezan je u roku od 15 dana od dana kad je nastupila promjena, obavijestiti Davatelja usluge o svim promjenama namjene prostora ili djelatnosti te proširenju i izmjeni djelatnosti ili drugih okolnosti koje znatno utječu na povećanje ili smanjenje javne usluge, u protivnom je dužan podmiriti cijenu usluge sve dok to ne učini, odnosno dok to ne učini novi vlasnik odnosno korisnik. Uz obavijest prilažu se odgovarajući dokazi.

(2) Sve obavijesti i zahtjeve Korisnik podnosi Davatelju usluga pisano putem pošte, telefaksa, elektroničkom poštom ili na zapisnik u sjedištu Davatelja usluge, svakog radnog dana u vremenu od 8:00 do 14:00 sati.

Članak 10.

(1) Kada vlasnik ili korisnik nekretnine odnosno posebnog dijela nekretnine namjerava otkazati ugovor zbog prestanka prava vlasništva ili prava korištenja nekretnine odnosno posebnog dijela nekretnine, dužan je o istome izvijestiti Davatelja usluge najmanje 15 dana prije prestanka korištenja, pri čemu je dužan dostaviti i odgovarajuće dokaze.

(2) Otkaz ugovora nastupa s datumom prestanka korištenja nekretnine izuzev kada korisnik ne dostavi obavijest i odgovarajuće dokaze, u tom slučaju raskid ugovora nastupa s posljednjim danom u mjesecu u kojem je podnesena odgovarajuća obavijest i dokazi.

(3) Korisnik usluge dužan je Davatelju usluge vratiti ili omogućiti povrat ispravnih spremnika za odlaganje otpada koji su mu dani na uporabu odmah po dostavi zahtjeva za odjavu korištenja usluge. U protivnom Davatelj usluge ima pravo potraživati naknadu pune cijene novog spremnika.

**Prava i obveze ugovornih strana**

Članak 11.

(1) U pružanju javne usluge sakupljanja komunalnog otpada Davatelj usluge ima prava i obveze utvrđene Zakonom, Odlukom, Ugovorom i Općim uvjetima.

Članak 12.

(1) U korištenju javne usluge sakupljanja komunalnog otpada Korisnik usluge ima prava i obveze utvrđene Zakonom, Odlukom, Ugovorom i Općim uvjetima.

(2) Korisnik usluge, sukladno odredbi članka 70.stavak 4. Zakona, je dužan :

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika

2. omogućiti Davatelju usluge pristup spremniku na mjestu primopredaje otpada kad to mjesto nije na javnoj površini

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada

4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika

5. platiti Davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi

6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad

8. predati odvojeno biootpad ili kompostirati biootpad na mjestu nastanka

9. dostaviti davatelju usluge ispunjenu Izjavu o načinu korištenja javne usluge

10. omogućiti davatelju javne usluge označivanje spremnika odgovarajućim natpisom i oznakom.

**Uvjeti isporuke i korištenja komunalne usluge**

Članak 13.

(1) Spremnike za odlaganje otpada korisnik usluge u pravilu smješta na svojoj nekretnini odnosno u objektima ili drugim prostorima u svom vlasništvu ili korištenju. Iznimno, posude mogu biti smještene i na javnoj površini (što se odnosi za više-stambene zgrade) i dijelove naselja gdje je uz suglasnost Davatelja usluge dozvoljeno spremnik postaviti na javnu površinu.

(2) Korisnici usluge dužni su spremnike za komunalni otpad na dan odvoza, prema rasporedu, iznijeti na prvu dostupnu javnu površinu, najkasnije do termina određenog s Planom odvoza iz Obavijesti o sakupljanju komunalnog otpada na način da ne ometaju javni promet na kolniku ili pješačkoj stazi.

(3) Iznimno od stavka 2.ovog članka, Davatelj usluge može preuzeti komunalni otpad iz spremnika koji nije iznijet na javnu površinu, pod ovim uvjetima:

a. ako postoji pisani zahtjev korisnika usluge da se na dan odvoza preuzima otpad iz spremnika koji je smješten na njegovoj nekretnini (npr. korisnik osoba odmakle dobi, osoba s smanjenom pokretljivošću i sl.),

b. ako Davatelj usluge ocijeni da je pristup spremniku lako dostupan,

c. prihvati zahtjev korisnika te o tome istog pismeno obavijesti.

(4) Korisnik usluge dužan je posude redovito održavati u ispravnom i funkcionalnom stanju, te je odgovoran za svako namjerno oštećenje kao i nestanak. U slučaju otuđenja i oštećenja posuda za odlaganje otpada trošak nabave novih snosit će korisnik usluge.

(5) Korisnici usluge dužni su brinuti o dodijeljenim spremnicima pažnjom dobrog gospodara te su u slučaju oštećenja ili uništenja vlastitom krivnjom/nepažnjom, po izvršenoj zamjeni oštećenog ili uništenog spremnika, Davatelju usluge dužni namiriti nastale troškove prema računu ispostavljenom od strane Davatelja javne usluge.

Članak 14.

(1) U slučaju da je dokazano da je oštećenje spremnika uzrokovao Davatelj usluge trošak nabave nove snosit će Davatelj usluge. U tom slučaju se sastavlja zapisnik s kojim se to utvrđuje.

(2) Davatelj usluge dužan je pažljivo rukovati spremnicima za odlaganje otpada, tako da se iste ne oštećuju, a odloženi otpad ne rasipa i onečišćava okolinu. Svako onečišćivanje i oštećenje prouzrokovano skupljanjem i odvozom otpada isti su dužni odmah otkloniti.

(3) Nakon pražnjenja spremnika Davatelj usluge dužan ih je vratiti na mjesto na kojem su bile prilikom preuzimanja otpada (prva dostupna javna površina) i zatvoriti poklopac.

Članak 15.

(1) U slučaju otuđenja dodijeljenog tipskog spremnika korisniku usluge osigurava se bez naknade novi spremnik ukoliko korisnik usluge dostavi policijski zapisnik o prijavljenoj krađi, u protivnom korisnik usluge dužan je namiriti Davatelju usluge cijenu novog spremnika prema računu ispostavljenom od strane Davatelja usluge.

Članak 16.

(1) Kada korisnik usluge zahtjeva promjenu zaduženog volumna spremnika, okvirni rok za dostavu spremnika je petnaest (15) dana od dana zaprimanja zahtjeva.

Članak 17.

(1) U spremnik za komunalni otpad može se odlagati samo komunalni otpad.

(2) Sav odloženi komunalni otpad mora se nalaziti u spremniku, a poklopac spremnika mora biti potpuno zatvoren.

(3) Zabranjeno je pretrpavati i dodatno sabijati otpad u spremniku. Otpad mora biti odložen u spremnik na način da prilikom pražnjenja isti u cijelosti gravitacijski ispadne iz spremnika.

(4) Korisnik usluge je odgovoran za štetu prouzrokovanu pretovarom spremnika.

Članak 18.

(1) U spremnike za komunalni otpad zabranjeno je odlagati: korisni otpad koji se može reciklirati, električni i elektronički otpad i pripadajući dodaci (poput kablova), glomazni, metalni i građevinski otpad, opasni otpad (npr. fluorescentne svjetiljke, štedne žarulje, lakovi, otpala, baterije i akumulatori i drugi), tekući i polutekući otpad, žar i vrući pepeo, životinjske lešine te sve ostale posebne kategorije otpada, sukladno propisima koji uređuju postupanje s otpadom.

(2) U spremnike za komunalni otpada zabranjeno je odlagati zeleni otpad koji nastaje prilikom rezidbe zelenih površina.

(3) U spremnike za komunalni otpada zabranjeno je odlagati građevni otpad.

(4) Korisnici odvoz i zbrinjavanje gore navedenih vrsta otpada naručju kod ovlaštenih tvrtki za zbrinjavanje.

(5) Korisnik usluge odgovara Davatelju usluge za bilo koju vrstu štete uzrokovanu odlaganjem zabranjenih vrsta otpada u spremnik za komunalni otpad.

Članak 19.

(1) Zabranjeno je u spremnike za odvojeno prikupljanje otpada odlagati miješani komunalni otpad, kao i bilo koji drugi otpad koji ne odgovara definiciji otpada za koji je spremnik namijenjen.

(2) Spremnici koji sadržavaju otpad koji ne odgovara definiciji otpada za koji je spremnik namijenjen neće biti ispražnjeni već će se o navedenom izvijestiti komunalno redarstvo.

(3) Korisnik usluge odgovara Davatelju usluge za bilo koju vrstu štete uzrokovanu odlaganjem zabranjenih vrsta otpada u spremnike koji su namijenjeni za odvojeno prikupljanje otpada.

Članak 20.

(1) Kada je, zbog nedovoljne širine ceste i mjesta za okretanje, vozilu Davatelja usluge onemogućen pristup do nekretnine korisnika usluge, a korisniku usluge je na uporabu dodijeljen tipski spremnik za komunalni otpad, korisnik usluge dužan je tipski spremnik na dan odvoza, prema rasporedu, iznijeti na prvu dostupnu javnu površinu kojoj vozilo Davatelja usluge može pristupiti.

(2) Spremnici koji nisu postavljeni sukladno odredbama ovoga članka, neće biti ispražnjeni.

Članak 21.

(1) Kada je, zbog nedovoljne širine ceste i mjesta za okretanje, vozilu Davatelja usluge onemogućen pristup do nekretnine većeg broja korisnika usluge grupiranih na jednom području, a nekretnine korisnika se nalazi na većoj udaljenosti od javne površine kojoj vozilo davatelja javne usluge može pristupiti, s korisnicima će se posebno ugovoriti zajedničko korištenje spremnika kojeg će Davatelj usluge postaviti na prvu dostupnu javnu površinu kojoj vozilo davatelja javne usluge može pristupiti.

**Način obračuna i plaćanja cijene javne usluge sakupljanja komunalnog otpada**

Članak 22.

(1) Cijena javne usluge utvrđuje se Cjenikom javne usluge kojeg donosi i mijenja Davatelj usluge u skladu sa odredbama Zakona o gospodarenju otpadom i s njim povezanim propisima.

(2) Korisnik usluge plaća cijenu usluge Davatelju usluge na osnovi ispostavljenog računa.

(3) Davatelj usluge korisnicima dostavlja uz račun i uplatnicu.

(4) U slučaju kad korisnik iz stavka 3. nije platio neki od prethodnih računa, na računu je naznačen iznos ukupnog dugovanja.

(5) Na zahtjev korisnika Davatelj usluge će račun dostaviti i elektroničkim putem.

(6) Računi se dostavljaju Korisniku na obračunsko mjesto, a na izričit zahtjev korisnika na adresu koju on odredi unutar RH.

Članak 23.

(1) Računi se izdaju prema obračunskim razdobljima iz Odluke tj. jednom mjesečno za usluge pružene korisnicima iz kategorije kućanstva i jednom mjesečno za korisnike iz kategorije korisnika koji nije kućanstvo.

(2) Davatelj usluge vodi evidenciju o preuzetoj količini otpada od pojedinog korisnika usluge u digitalnom obliku. Uvid u podatke iz Evidencije dostupan je korisniku usluge na njegov zahtjev.

Članak 24.

(1) Korisnik je dužan platiti podmiriti račun za izvršenu uslugu po dospijeću koje je navedeno na računu. U slučaju zakašnjenja s plaćanjem zaračunavaju se zakonske zatezne kamate.

**Obavijest o prikupljanju komunalnog otpada**

Članak 25.

(1) Davatelj usluge osigurava isporuku usluge sukladno Planu primopredaje komunalnog otpada iz Obavijesti o sakupljanju komunalnog otpada.

(2) Davatelj javne usluge dužan je korisniku usluge do kraja prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada u skladu s odredbama Zakona elektroničkim putem, pisanim putem, putem mrežne stranice ili na drugi korisniku usluge prihvatljiv način.

**Završne odredbe**

Članak 26.

(1) Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a ukoliko u tome ne uspiju, ugovaraju nadležnost suda prema mjestu sjedišta Davatelja usluge.

(2) Ovi Opći uvjeti mijenjaju se na način koji je određen za njihovo donošenje.

(3) Ovi Opći uvjeti objaviti će se u „Službenom glasniku“ Općine Kolan te na mrežnim stranicama Davatelja usluge: www.ciok.hr.